Sähkökiukaan ensimmäinen lämmityskerta poistaa eri työvaiheiden aikana kiukaaseen tulleiden suoja- ja työstöaineiden jäämiä. Ne voivat aiheuttaa epämiellyttävää hajua ja jopa savua, ja siksi onkin syytä järjestää saunaan hyvä tuuletus alkulämmityksen ajaksi. Hajuhaitoista johtuen ensimmäisellä lämmityskerralla saunominen ei välttämättä ole suositeltavaa. Puulämmitteisen kiukaan ensilämmityksen aikana kiukaan rungon suojamaali palaa pois, jolloin savua voi muodostua paljon. Ensilämmitys kannattaa tehdä ulkona, jos se vain on mahdollista. Kiukaan lämmitys saattaa korostaa myös muita ilmaan sekoittuneita hajuja, jotka eivät kuitenkaan ole peräisin saunasta tai kiukaasta. Jos huoneistossa on tehty kunnostustöitä, joissa on käytetty maalia, lakkaa, liimaa tms. aineita, joissa on haihtuvia aineosia (liuotinhöyryjä), aiheuttavat ne pienissäkin määrissä voimakkaan "petrolimaisen" hajun sekoittuessaan ilmaan ja kulkiessaan kiukaan kuumien kivien ja vastuksien lomitse. Haju häviää, kun huoneistossa käytetyt aineet ovat täysin kuivuneet. Muita mahdollisia samalla tavalla vaikuttavia hajunlähteitä voivat olla autotalli, öljyntäyttöputki tai jopa ruoanlaitossa käytetyt mausteet.